**Проект**

**З А К О Н**

**за изменение и допълнение на** **Закона за движението по пътищата**

(обн., ДВ, бр. 20 от 1999 г.; изм., бр. 1 от 2000 г., бр. 43 и 76 от 2002 г., бр. 16 и 22 от 2003 г., бр. 6, 70, 85 и 115 от 2004 г., бр. 79, 92, 99, 102, 103 и 105 от 2005 г., бр. 30, 34, 61, 64, 80, 82, 85 и 102 от 2006 г., бр. 22, 51, 53, 97 и 109 от 2007 г., бр. 36, 43, 69, 88 и 102 от 2008 г., бр. 74, 75, 82 и 93 от 2009 г., бр. 54, 98 и 100 от 2010 г., бр. 10, 19, 39 и 48 от 2011 г.; Решение № 1 на Конституционния съд от 2012 г. – бр. 20 от 2012 г.; изм., бр. 47, 53, 54, 60 и 75 от 2012 г., бр. 15 и 68 от 2013 г., бр. 53 и 107 от 2014 г., бр. 14, 19, 37, 79, 92, 95, 101 и 102 от 2015 г., бр. 13, 50, 81, 86, 98 и 101 от 2016 г., бр. 9, 11, 54, 58, 77 и 97 от 2017 г., бр. 2, 7, 17, 55, 59, 62, 77, 86 и 105 от 2018 г., бр. 13, 17 и 60 от 2019 г., бр. 51, 60, 69, 71, 104 и 109 от 2020 г. и бр. 18 и 23 от 2021 г.; Решение № 3 на Конституционния съд от 2021 г. – бр. 26 от 2021 г.; изм., бр. 80 от 2021 г.; Решение № 11 на Конституционния съд от 2021 г. – бр. 84 от 2021 г.)

**§ 1.** Създава се чл. 131а:

„**Чл. 131а.** (1) Водач на превозно средство или състав от пътни превозни средства от категория M2, M3, N2, N3, O3 или O4, оборудвани с подвижни аеродинамични елементи, е длъжен да ги постави в затворено положение:

а) при движение назад или извършване на маневри за паркиране на превозното средство;

б) когато превозното средство е спряно за престой или паркирано;

в) при движение по път, за който ограничението на скоростта е до 50 km/h или когато се товарят или разтоварват товари в населени места.

(2) Изискването по ал. 1 не се прилага, когато в съответствие с част Б, точка 1.3.1.1.3, част В, точка 1.3.1.1.3, и част Г, точка 1.4.1.1.3 от приложение I на Регламент (ЕС) № 1230/2012 на Комисията от 12 декември 2012 година за прилагане на Регламент (ЕО) № 661/2009 на Европейския парламент и на Съвета във връзка с изискванията за одобрение на типа по отношение на масите и размерите на моторните превозни средства и техните ремаркета и за изменение на Директива 2007/46/ЕО на Европейския парламент и на Съвета (OB L 353, 21.12.2012 г.) няма изискване подвижните аеродинамични елементи да са прибиращи се или сгъваеми, ако изискванията за максималните размери на превозното средство са спазени при всички условия.

(3) Подвижни аеродинамични елементи, които са дефектни, неизправни или поради друга причина, представляват опасност за останалите участници в движението, се държат от водача в затворено положение или се отстраняват незабавно.“

**§ 2.** В чл. 138 се правят следните изменения и допълнения:

1. Алинея 2 се изменя така:

„(2) Изпълнителният директор на Изпълнителна агенция „Автомобилна администрация“ е компетентният орган за одобряване на нови превозни средства, системи, компоненти и отделни технически възли, предназначени за тях по смисъла на чл. 6, параграф 1 от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (ОВ L 151, 14.06.2018 г.), наричан по-нататък „Регламент (ЕС) 2018/858“ и на чл. 6, параграф 1 от Регламент (ЕС) № 168/2013 на Европейския парламент и на Съвета от 15 януари 2013 година относно одобряването и надзора на пазара на дву-, три- и четириколесни превозни средства (ОВ L 60, 02.03.2013 г.), наричан по-нататък „Регламент (ЕС) № 168/2013“.“

2. Алинея 5 се изменя така:

„(5) Съответствието на превозните средства, системите, компонентите и отделните технически възли с приложимите към тях технически изисквания се установява чрез извършването на процедури за:

1. ЕС одобряване на типа на нови превозни средства;

2. одобряване на типа на нови превозни средства, произвеждани в малки серии, както следва:

а) ЕС одобряване на типа – за превозни средства от категории M, N и O;

б) национално одобряване на типа;

3. индивидуално одобряване на превозни средства, както следва:

а) ЕС индивидуално одобряване – за превозни средства от категории M, N и O;

б) национално индивидуално одобряване, както следва:

аа) на нови превозни средства;

бб) на превозни средства, регистрирани извън държавите членки на Европейския съюз, друга държава - страна по Споразумението за Европейското икономическо пространство или Конфедерация Швейцария;

вв) на употребявани превозни средства без регистрация;

4. одобряване на типа на нови превозни средства по отношение на системи;

5. одобряване на типа на нови компоненти и отделни технически възли;

6. ЕС одобряване на типа по отношение на тип нови превозни средства, системи, компоненти и отделни технически възли, в които са вградени нови технологии или нови концепции;

7. одобряване на изменение в конструкцията на регистрираните превозни средства.“

3. В ал. 7 след думата „пускането“ се добавя „и предоставянето“.

4. В ал. 8 след думата „пускането“ се добавя „и предоставянето“.

**§ 3.** В чл. 138а се правят следните изменения:

1. Алинея 2 се заличава.

2. Алинея 3 се заличава.

**§ 4.** Член 138б се изменя така:

„**Чл. 138б.** Изпълнителният директор на Изпълнителна агенция „Автомобилна администрация“ оправомощава и нотифицира техническите служби за една или повече категории дейности, посочени в чл. 68, параграф 1 от Регламент (ЕС) 2018/858, в чл. 63, параграф 1 от Регламент (ЕС) № 168/2013 или в наредбата по чл. 146, ал. 1, в зависимост от тяхната област на компетентност.“

**§ 5.** Член 138в се изменя така:

„**Чл. 138в.** (1) Техническите служби са юридически лица или еднолични търговци, които отговарят на изискванията на чл. 69 и 70 от Регламент (ЕС) 2018/858 или на чл. 61, параграфи 3 – 9 от Регламент (ЕС) № 168/2013. Собствените технически служби на производителя трябва да отговарят на изискванията на чл. 72 от Регламент (ЕС) 2018/858 или на чл. 64 от Регламент (ЕС) № 168/2013.

(2) Съответствието с изискванията по ал. 1 се удостоверява с оценъчен доклад и сертификат за акредитация с подходящ обхват по стандартите, посочени в допълнение 1 от приложение III на Регламент (ЕС) 2018/858 или в делегираните актове, приети съгласно чл. 65 от Регламент (ЕС) № 168/2013, свързани с категориите дейности по чл. 138б.

(3) Оценъчният доклад по ал. 2 се изготвя от Изпълнителна агенция „Автомобилна администрация“ в резултат на проведена процедура за оценка на техническата служба и се издава за дейностите, за които техническата служба кандидатства да извършва, доказала е своята компетентност, и с обхват, в който са включени методите за изпитване и/или проверки, съгласно приложимите регулаторни актове.

(4) Оценката по ал. 3 се извършва:

1. за технически служби по Регламент (ЕС) 2018/858 - по реда на чл. 73 и допълнение 2 от приложение III на Регламент (ЕС) 2018/858;

2. за технически служби по Регламент (ЕС) № 168/2013 - по реда на чл. 66 от Регламент (ЕС) № 168/2013 и делегиран акт, приет съгласно чл. 65 от Регламент (ЕС) № 168/2013.

(5) Изпълнителният директор на Изпълнителна агенция „Автомобилна администрация“ определя:

1. екип за съвместна оценка съгласно чл. 73, параграф 4 от Регламент (ЕС) 2018/858, който да извърши оценката по ал. 4, т. 1;

2. екип за оценка съгласно делегиран акт, приет съгласно чл. 65 от Регламент (ЕС) № 168/2013, който да извърши оценката по ал. 4, т. 2.

(6) В случаите, когато изпълнителният директор на Изпълнителна агенция „Автомобилна администрация“ оправомощава технически служби за извършване на изпитвания и/или проверки за одобрения на изменение в конструкцията на регистрираните превозни средства и на превозни средства, регистрирани извън държавите членки на Европейския съюз, друга държава - страна по Споразумението за Европейското икономическо пространство или Конфедерация Швейцария по реда на наредбата по чл. 146, ал. 1, национални индивидуални одобрения на нови превозни средства по чл. 45 от Регламент (ЕС) 2018/858 или технически служби, които проверяват единствено правилното монтиране на компонентите на превозни средства от категории O1 и O2, не се определя екип за съвместна оценка по ал. 5, т. 1. В тези случаи оценката се извършва по ред, определен в наредба по чл. 138, ал. 4.

(7) Сертификатът за акредитация по ал. 2 се издава от Изпълнителна агенция „Българска служба за акредитация“ или от националния орган по акредитация на друга държава – членка на Европейския съюз.

(8) Изпълнителна агенция „Автомобилна администрация“ осъществява наблюдение на техническите служби, за да се гарантира съответствието им с изискванията за оправомощаване, определени в приложим регулаторен акт.

(9) Изпълнителна агенция „Автомобилна администрация“ и Изпълнителна агенция „Българска служба за акредитация“ си сътрудничат в пълна степен и обменят съответната информация в съответствие с Регламент (ЕО) № 765/2008 на Европейския парламент и на Съвета от 9 юли 2008 година за определяне на изискванията за акредитация и надзор на пазара във връзка с предлагането на пазара на продукти и за отмяна на Регламент (ЕИО) № 339/93 (ОВ L 30, 13.08.2008 г.), наричан по-нататък „Регламент (ЕО) № 765/2008“, включително относно сведения за инциденти и друга информация, които се отнасят до въпроси, които са под управлението на техническата служба, когато тази информация е от значение за оценката на качеството на работата на техническата служба. В случаите, когато сертификатът за акредитация е издаден от орган по акредитация на друга държава членка, сътрудничеството с Изпълнителна агенция „Автомобилна администрация“ се извършва чрез Изпълнителна агенция „Българска служба за акредитация“.

(10) Изпълнителна агенция „Автомобилна администрация“ уведомява Изпълнителна агенция „Българска служба за акредитация“ за констатациите от оценките и наблюдението на техническите служби, които са от значение за тяхната акредитация.

(11) Изпълнителна агенция „Българска служба за акредитация“ уведомява Изпълнителна агенция „Автомобилна администрация“ за своите констатации, свързани с акредитацията на лицата, оправомощени като технически служби или за констатации, получени от други органи за акредитация, когато сертификатът за акредитация е издаден от орган за акредитация на друга държава членка.“

**§ 6.** В чл. 138г се правят следните изменения и допълнения:

1. Алинея 1 се изменя така:

„(1) За издаване на удостоверение за оправомощаване на техническа служба, за промяна в обхвата на оправомощаване или за подновяване на срока на удостоверението за оправомощаване на техническа служба, лицето по чл. 138в, ал. 1 или упълномощен негов представител подават заявление по образец до изпълнителния директор на Изпълнителна агенция „Автомобилна администрация“ с приложени към него документи, посочени в наредба по чл. 138, ал. 4. В заявлението се посочват категориите дейности по чл. 138б и процедурите по чл. 138, ал. 5, за които лицето кандидатства за оправомощаване, като техническа служба.“

2. Алинея 2 се изменя така:

„(2) Екипът за съвместна оценка по чл. 138в, ал. 5, т. 1 или екипът за оценка по чл. 138в, ал. 5, т. 2 провежда процедура за оценка на техническата компетентност на кандидата по ал. 1 и на съответствието му с изискванията на приложимите регулаторни актове.“

3. Алинея 3 се отменя.

4. В ал. 5 думите „Изпълнителна агенция „Автомобилна администрация“ се заменят с „екипът за съвместна оценка по чл. 138в, ал. 5, т. 1 или екипът за оценка по чл. 138в, ал. 5, т. 2“.

5. Алинея 6 се изменя така:

„(6) В 7-дневен срок от изготвянето на оценъчен доклад по ал. 5 относно съответствието на кандидата за оправомощаването му като техническа служба с изискванията на приложимите регулаторни актове, изпълнителният директор на Изпълнителна агенция „Автомобилна администрация“ издава удостоверение за оправомощаване на техническа служба за дейностите, за които техническата служба кандидатства да извършва и е доказала своята компетентност, със срок на валидност пет години.“

6. Алинея 7 се изменя така:

„(7) Изпълнителният директор на Изпълнителна агенция „Автомобилна администрация“ с мотивирана заповед отказва издаването на удостоверение за оправомощаване на техническа служба, когато:

1. кандидатът за оправомощаване като техническа служба не е отстранил непълнотите и/или нередовностите в заявлението или приложените към него документи в рамките на предоставения му срок по ал. 4;

2. оценъчният доклад по ал. 5 е с отрицателно заключение относно съответствието на кандидата за оправомощаване като техническа служба с изискванията на приложимите регулаторни актове;

3. кандидатът за оправомощаване като техническа служба е притежавал удостоверение за оправомощаване на техническа служба, което е било отнето за нарушения на изискванията за извършване на дейности, за които е оправомощена и не са изминали 2 години от отнемането.“

7. Алинея 8 се изменя така:

„(8) Заповедта по ал. 7 подлежи на оспорване по реда на Административнопроцесуалния кодекс.“

8. Алинеи 9 – 11 се изменят така:

„(9) Техническата служба сключва застраховка за покриване на отговорността за своите действия преди да започне дейностите, за които е оправомощена и поддържа застраховката през целия срок на оправомощаване.

(10) Най-малко на всеки 30 месеца от издаването на удостоверение за оправомощаване на техническа служба Изпълнителна агенция „Автомобилна администрация“ извършва повторна оценка дали техническата служба продължава да отговаря на изискванията за оправомощаване, определени в приложим регулаторен акт.

(11) Повторната оценка по ал. 10 се извършва по реда на наредба по чл. 138, ал. 4.“

9. Алинея 12 се изменя така:

„(12) Изпълнителният директор на Изпълнителна агенция „Автомобилна администрация“ нотифицира Европейската комисия чрез Постоянното представителство на Република България към Европейския съюз за оправомощаване, ограничаване, спиране или прекратяване права на техническа служба.“

11. В ал. 13 след думите „по оценка“ запетаята и думата „надзор“ се заличават.

**§ 7.** Създава се чл. 138д:

„**Чл. 138д.** (1) Изпълнителният директор на Изпълнителна агенция „Автомобилна администрация“ със заповед ограничава обхвата, за който техническата служба е оправомощена, когато по време на оценки на място или по друг начин се установи, че техническата служба не съответства на изискванията за оправомощаване като техническа служба по приложим регулаторен акт за дадена част от обхвата, за който е оправомощена, но това не влияе на възможността ѝ да извършва дейността си по останалата част от обхвата.

(2) Изпълнителният директор на Изпълнителна агенция „Автомобилна администрация“ със заповед спира оправомощаването на техническата служба, когато по време на оценки на място или по друг начин се установи, че техническата служба не съответства на изискванията за оправомощаване като техническа служба по приложим регулаторен акт и лицето, получило удостоверение за оправомощаване на техническа служба, не е предприело ефикасни и навременни коригиращи действия, в резултат на които да е постигнато съответствие с приложимия регулаторен акт.

(3) Заповедта за ограничаване на обхвата на оправомощаване на техническа служба по ал. 1 или за спиране на оправомощаването на техническа служба по ал. 2 подлежи на оспорване по реда на Административнопроцесуалния кодекс. Оспорването не спира изпълнението на заповедта.

(4) Промяната на обхвата на оправомощаване на техническа служба, ограничен по реда на ал. 1, се извършва по реда на чл. 138г.“

**§ 8.** Създава се чл. 138е:

„**Чл. 138е.** (1) Техническите служби могат да възлагат на подизпълнители някои от категориите дейности, за чието извършване те са били оправомощени или да предоставят извършването на тези дейности на свое поделение.

(2) В случаите по ал. 1 техническата служба подава писмено искане до изпълнителния директор на Изпълнителна агенция „Автомобилна администрация“ за разрешаване възлагане извършването на някои от категориите дейности, за които е оправомощена, на подизпълнители или на свое поделение.

(3) В 14-дневен срок от получаване на искане по ал. 2 изпълнителният директор на Изпълнителна агенция „Автомобилна администрация“ със заповед разрешава или отказва на техническата служба възлагане извършването на някои от категориите дейности, за които е оправомощена, на подизпълнители или на свое поделение. Заповедта за отказа подлежи на оспорване по реда на Административнопроцесуалния кодекс.

(4) Когато техническа служба възлага конкретни задачи от категориите дейности, за които е била оправомощена, на подизпълнители или на свое поделение, тя гарантира, че подизпълнителят или поделението съответства на изискванията, посочени в чл. 68, 69 и 70 от Регламент (ЕС) 2018/858 или в чл. 61 от Регламент (ЕС) № 168/2013, и уведомява изпълнителния директор на Изпълнителна агенция „Автомобилна администрация“ за това. В уведомлението се съдържат данни за подизпълнителя или поделението на техническата служба и за конкретните задачи, които са им възложени за изпълнение от страна на техническата служба.

(5) Техническите служби поемат пълната отговорност за задачите, изпълнявани от подизпълнители или поделения, независимо от това къде е тяхното място на стопанска дейност.

(6) Техническите служби съхраняват и предоставят на длъжностните лица на Изпълнителна агенция „Автомобилна администрация“ при поискване, цялата документация за извършените дейности, за които са оправомощени, включително съответните документи относно оценката, извършена на подизпълнителя или на поделението и относно задачите, изпълнени от тях.

(7) Техническите служби уведомяват изпълнителния директор на Изпълнителна агенция „Автомобилна администрация“ за:

1. всяко констатирано несъответствие, което може да наложи отказ, ограничаване, спиране на действието или отнемане на сертификат за одобряване на типа;

2. всякакви обстоятелства, които влияят върху обхвата и условията на тяхното оправомощаване;

3. всякакви искания за информация, които те са получили от органите за надзор на пазара, във връзка с дейностите, за които са оправомощени.

(8) При поискване от изпълнителния директор на Изпълнителна агенция „Автомобилна администрация“ техническите служби предоставят информация относно дейности, попадащи в обхвата на тяхното оправомощаване или относно всякакви други извършени дейности, включително трансгранични дейности и възлагане на подизпълнители.

(9) Техническите служби:

1. осигуряват достъп на длъжностните лица от Изпълнителна агенция „Автомобилна администрация“ да наблюдават дейността им по време на извършване на изпитването за одобряване на типа; и

2. при поискване, предоставят на изпълнителния директор на Изпълнителна агенция „Автомобилна администрация“ информация относно категориите дейности, за които са били оправомощени.“

**§ 9.** Създава се чл. 138ж:

„**Чл. 138ж.** (1) Лице, което притежава удостоверение за оправомощаване на техническа служба и желае да продължи дейността си без прекъсване за нов срок от пет години, следва да подаде заявление до изпълнителния директор на Изпълнителна агенция „Автомобилна администрация“ не по-късно от 6 месеца преди изтичане валидността на издаденото му удостоверение за оправомощаване на техническа служба. Към заявлението се прилагат документите, определени в наредба по чл. 138, ал. 4.

(2) Заявлението по ал. 1 се разглежда по реда и в сроковете по чл. 138г.“

**§ 10.** Създава се чл. 138з:

„**Чл. 138з.** (1) Правата, произтичащи от удостоверението за оправомощаване на техническа служба, се прекратяват:

1. по искане на неговия притежател;

2. с прекратяването на дейността на лицето по чл. 138в, ал. 1;

3. с изтичането на срока, за който е издадено;

4. с изтичане срока на валидност или отнемане на сертификата за акредитация на техническата служба;

5. когато при повторната оценка по чл. 138г, ал. 10 се установи, че техническата служба е престанала да отговаря на изискванията за оправомощаване по приложим регулаторен акт;

6. когато не е извършена повторна оценка по вина на техническата служба;

7. при повторно нарушаване на изискванията за извършване на дейности по одобряване на превозни средства, системи, компоненти или отделни технически възли;

8. когато се установи, че техническата служба е извършила дейности, за които не е оправомощена;

9. при неизпълнение на задълженията по чл. 138е, ал. 7 и 9;

10. при фалшифициране или укриване на резултатите от изпитвания за дейности, свързани с установяване на съответствието на превозните средства, системите, компонентите или отделните технически възли с приложимите към тях технически изисквания;

11. когато се установи, че удостоверението е издадено въз основа на неистински документ или на документ с невярно съдържание;

12. след получаване на уведомление за прекратяване от Европейската комисия;

13. когато лицето, получило удостоверение за оправомощаване на техническа служба, не е предприело ефикасни и навременни коригиращи действия, в резултат на които да е постигнато съответствие с приложим регулаторен акт.

(2) Прекратяването на правата по ал. 1 се извършва със заповед на изпълнителния директор на Изпълнителна агенция „Автомобилна администрация“.

(3) В случаите по ал. 1, т. 4 – 13 заповедта подлежи на оспорване по реда на Административнопроцесуалния кодекс. Оспорването не спира изпълнението на заповедта.

(4) Лице, чието оправомощаване като техническа служба е прекратено на основание ал. 1, т. 4 – 13, може да кандидатства за ново оправомощаване не по-рано от изтичането на 2 години от датата на влизане в сила на заповедта за прекратяване на правата, произтичащи от удостоверението за оправомощаване на техническа служба.“

**§ 11.** Създава се чл. 138и:

„**Чл. 138и.** (1) Техническа служба, оправомощена от орган по одобряването на друга държава членка на Европейския съюз, може да бъде оправомощена за техническа служба на Република България от изпълнителния директор на Изпълнителна агенция „Автомобилна администрация“, в случай че целият обхват на дейности, за които кандидатства да бъде оправомощена, попада в обхвата на дейностите, за които е оправомощена в другата държава членка на Европейския съюз.

(2) Когато техническата служба по ал. 1 кандидатства да бъде оправомощена за техническа служба на Република България за обхват на дейности, който не попада изцяло в обхвата на дейностите, за които е оправомощена в другата държава членка на Европейския съюз, Изпълнителна агенция „Автомобилна администрация“ провежда процедура за оценка по реда на чл. 138г, ал. 2 – 6.

(3) Оценката по ал. 2 се извършва единствено за дейностите на техническата служба по ал. 1, които не попадат в обхвата на дейностите, за които е оправомощена в другата държава членка на Европейския съюз.

(4) Техническата служба по ал. 1 представя на изпълнителния директор на Изпълнителна агенция „Автомобилна администрация“ копия от докладите за извършените оценки, както и информация за всички промени в нотификацията, от другите държави членки на Европейския съюз, в които е оправомощена като техническа служба и за които е извършена нотификация в Европейската комисия, в едномесечен срок от тяхното издаване. Изпълнителният директор на Изпълнителна агенция „Автомобилна администрация“ може да поиска техническата служба да предостави доклад за актуалните ѝ акредитации.

(5) Освен в случаите на чл. 138з, ал. 1, правата, произтичащи от удостоверението за оправомощаване на техническа служба по ал. 1, се прекратяват и когато техническата служба не е представила в срока по ал. 4 копия от докладите от извършените оценки или информация за промени в нотификацията от другите държави членки на Европейския съюз, в които е оправомощена като техническа служба.

(6) Прекратяването на правата по ал. 5 се извършва по реда на чл. 138з, ал. 2 – 3.“

**§ 12.** В чл. 139, ал. 1 се създава т. 5:

„5. оборудвани от страната на пътника с широкоъгълни огледала и огледала с близко поле на видимост, които изпълняват изискванията за огледала съответно от клас IV и клас V от т. 15.2. „Огледала“ от Правило № 46 на Икономическата комисия за Европа на Организацията на обединените нации – „Единни предписания за одобрение на устройства за непряко виждане и на моторни превозни средства по отношение на монтирането на тези устройства“ – за превозни средства от категории N2 и N3, регистрирани след 01.01.2000 г.“

**§ 13.** В чл. 147 се правят следните изменения и допълнения:

1. В ал. 1, изречение второ след думата „тях“ се поставя запетая и се добавя „както и редът за достъп до техническата информация необходима за извършване на прегледа на пътните превозни средства“.

2. В ал. 10 запетаята и текстът след думата „средство“ се заличават.

**§ 14.** Създава се чл. 147а:

„**Чл. 147а.** (1) Производителят или негов представител предоставя на Изпълнителна агенция „Автомобилна администрация“ техническа информация, необходима за извършване на периодичен преглед за проверка на техническата изправност на пътните превозни средства, не по-късно от 6 месеца след регистрацията или въвеждането в експлоатация на пътното превозно средство по ред, определен с наредбата по чл. 147, ал. 1.

(2) Лицето по ал. 1 предоставя на Изпълнителна агенция „Автомобилна администрация“ без забавяне и последващите изменения и допълнения към техническата информация по ал. 1.

(3) Извън сроковете по ал. 1, лицето по ал. 1 предоставя на Изпълнителна агенция „Автомобилна администрация“ без забавяне техническата информация за пътно превозно средство, което е представено за технически преглед в случаите по чл. 147, ал. 5.“

**§ 15.** В чл. 149, ал. 1 се правят следните изменения:

1. Точка 2 се изменя така:

„2. категории M1, М2, М3, N1, N2, N3, О1, О2, О3 и O4 – превозни средства, определени в чл. 4, параграф 1 от Регламент (ЕС) 2018/858“;

2. Точка 3 се отменя.

3. Точка 5 се отменя.

4. Точка 6 се изменя така:

„6. категория G – моторни превозни средства, определени в приложение I, част А, т. 2.1 от Регламент (ЕС) 2018/858.“

**§ 16.** В чл. 151 се правят следните изменения и допълнения:

1. В ал. 1:

а) в т. 7 думите „ал. 5“ се заменят с „ал. 9“;

б) в т. 8 думите „ал. 5“ се заменят с „ал. 9“;

в) в т. 9 думите „ал. 5“ се заменят с „ал. 9“;

г) в т. 10 думите „ал. 5“ се заменят с „ал. 9“.

2. В ал. 4 след думите „(трамвайна мотриса)“ се поставя запетая и се добавя „както и тези, които придобиват загубена правоспособност на основание чл. 157, ал. 5“.

**§ 17.** В чл. 152, ал. 1 се правят следните изменения и допълнения:

1. В т. 2:

а) буква „б“ се изменя така:

„б) председателите на изпитни комисии преди първото им определяне за председател на изпитна комисия и водачите, кандидати за издаване на удостоверение за водач на лек таксиметров автомобил, преди първоначално издаване на удостоверението“

б) в буква „в“ думите „ал. 2“ се заменят с „ал. 1-3, водачите, които са лишени от право да управляват моторно превозно средство на основание чл. 175а“;

2. В т. 4 накрая се поставя запетая и се добавя „както и на водачите, които са лишени от правото да управляват моторно превозно средство на основание чл. 174, ал. 1 или 2, чл. 175а или чл. 343г от Наказателния кодекс“.

**§ 18.** В чл. 154 се правят следните изменения:

1. В ал. 2 думите „категория С“ се заменят с „категория В“.

2. В ал. 3 изразът „В+Е“ се заменя с „ВЕ“.

3. В ал. 4 изразът „D+E“ се заменя с „DE“.

4. Алинея 6 се изменя така:

„(6) За управление на моторни превозни средства от категория С1Е или СЕ може да се обучават само водачи с права за управление на моторно превозно средство, съответно от категория С1 или С.“

5. В ал. 7 думите „и С+Е“ се заличават и символът „С“ се заменя с „В“.

6. В ал. 8 думите „D1+E“ се заменят с „D1E“.

**§ 19.** В чл. 166, ал. 1 се правят следните допълнения:

1. В т. 5 след думите „чл. 138б“ се добавя „и чл. 138и“.

2. Създава се т. 7:

„7. дейността на лицата, получили удостоверение за оправомощаване на техническа служба да извършват проверки и изпитвания за целите на одобряването на превозни средства, системи, компоненти или отделни технически възли, предназначени за тях.“

**§ 20.** В чл. 166а се правят следните изменения:

1. Алинея 1 се изменя така:

„(2) Председателят на Комисията за защита на потребителите е компетентният орган за надзор на пазара по смисъла на чл. 6, параграф 1 от Регламент (ЕС) № 168/2013 и на чл. 6, параграф 1 от Регламент (ЕС) 2018/858. Председателят на Комисията за защита на потребителите организира и извършва дейностите по надзор на пазара, предвидени в:

1. член 8 от Регламент (ЕС) № 168/2013 и глава III от Регламент (ЕО) № 765/2008 на Европейския парламент и на Съвета от 9 юли 2008 г. за изискванията за акредитация и за отмяна на Регламент (ЕИО) № 339/93 (ОВ, L 218 от 13 август 2008 г.) (Регламент (ЕО) № 765/2008) – за превозните средства от категория L, както и на системи, компоненти и отделни технически възли, предназначени за тях;

2. член 8 от Регламент (ЕС) 2018/858 и глава III от Регламент (ЕО) № 765/2008 – за превозни средства от категории M, N и О, както и на системи, компоненти и отделни технически възли, предназначени за тях.“

2. Алинея 2 се отменя.

3. В ал. 3 думите „по ал. 2, т. 5, 7 и 8 на пътни превозни средства от категория L, както и на системи, компоненти или отделни технически възли за тях органът по чл. 166а, ал. 2“ се заменят с „органът по ал. 1“.

4. В ал. 4 думите „органите по ал. 1 и 2“ се заменят с „органът по ал. 1“.

5. В ал. 5, основния текст се изменя така:

„(5) Органът по ал. 1 е длъжен да:“.

6. В ал. 6 думите „органите по ал. 1 и 2“ се заменят с „органът по ал. 1“.

7. В ал. 7 думите „по ал. 1 и 2“ се заменят с „по ал. 1“.

**§ 21.** В чл. 171, т. 1, б. „г“ се отменя.

**§ 22.** В чл. 172, ал. 2 се правят следните допълнения:

1. В т. 6 накрая се добавя „и всички карти за достъп до информационната система по чл. 147, ал. 9“.

2. Създава се т. 7:

„7. прекратяване на достъпа до информационната система, обслужваща дейността по обучението и изпитите за придобиване на правоспособност за управление на моторно превозно средство и проверочните изпити.“.

**§ 23.** В чл. 178в се правят следните изменения:

1. Алинея 5 се отменя.

2. В ал. 6 думите „ал. 1 - 5“ се заменят с „ал. 1 - 4“.

**§ 24.** В чл. 178г се правят следните изменения и допълнения:

1. В ал. 7, т. 2 се отменя.

2. В ал. 8:

а) точка 2 се отменя;

б) точка 3 се отменя;

в) точка 5 се отменя;

г) създава се т. 8:

„8. член 84, параграф 2, букви „а“ и „в“ от Регламент (ЕС) 2018/858.“

3. В ал. 9:

а) точка 2 се отменя;

б) точка 3 се отменя;

в) точка 5 се отменя;

г) създава се т. 8:

„8. член 84, параграф 2, буква „б“ от Регламент (ЕС) 2018/858.“

4. В ал. 10:

а) точка 1 се отменя;

б) точка 2 се отменя;

в) точка 3 се отменя;

г) точка 4 се отменя;

д) създава се т. 6:

„6. член 84, параграф 3, буква „а“ от Регламент (ЕС) 2018/858.“

**§ 25.** Създава се чл. 178з, както следва:

„**Чл. 178з.** Наказва се с имуществена санкция в размер 2 000 лв. оправомощена техническа служба, която:

1. не спазва изискванията за оправомощаване;

2. не е изпълнила задължението си по чл. 138е, ал. 7 или 9.“

**§ 26.** В чл. 181 се създава т. 8:

„8. водач, който не е поставил в затворено положение аеродинамичните елементи в случаите по чл. 131а, ал. 1.“

**§ 27.** В Допълнителните разпоредби се правят следните изменения и допълнения:

1. В § 6:

а) точка 41 се изменя така:

„41. „Тип на превозно средство“ е понятието по смисъла на чл. 3, параграф 32 от Регламент (ЕС) 2018/858 или на чл. 3, параграф 73 от Регламент (ЕС) № 168/2013.“

б) точка 43 се изменя така:

„43. „Пускане на пазара“ е понятието по смисъла на чл. 3, параграф 50 от Регламент (ЕС) 2018/858 или на чл. 3, параграф 54 от Регламент (ЕС) № 168/2013.“

в) създава се точка 43а:

„43а. „Предоставяне на пазара“ е понятието по смисъла на чл. 3, параграф 51 от Регламент (ЕС) 2018/858 или на чл. 3, параграф 55 от Регламент (ЕС) № 168/2013.“

г) точка 44 се изменя така:

„44. „Пускане в употреба“ е понятието по смисъла на чл. 3, параграф 52 от Регламент (ЕС) 2018/858 или на чл. 3, параграф 53 от Регламент (ЕС) № 168/2013.“

д) в т. 66:

аа) буква „в“ се отменя;

бб) буква „г“ се отменя;

вв) буква „е“ се изменя така:

„е) Регламент (ЕС) 2019/2144 на Европейския парламент и на Съвета от 27 ноември 2019 година относно изискванията за одобряване на типа на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, по отношение на общата безопасност на моторните превозни средства и защитата на пътниците и уязвимите участници в движението по пътищата, за изменение на Регламент (EС) 2018/858 на Европейския парламент и на Съвета и за отмяна на регламенти (ЕО) № 78/2009, (ЕО) № 79/2009 и (ЕО) № 661/2009 на Европейския парламент и на Съвета и на регламенти (EО) № 631/2009, (EС) № 406/2010, (EС) № 672/2010, (EС) № 1003/2010, (EС) № 1005/2010, (EС) № 1008/2010, (EС) № 1009/2010, (EС) № 19/2011, (EС) № 109/2011, (EС) № 458/2011, (EС) № 65/2012, (EС) № 130/2012, (EС) № 347/2012, (EС) № 351/2012, (EС) № 1230/2012 и (EС) 2015/166 на Комисията (OB L 325, 16.12.2019 г.), включително актовете за изпълнение и делегираните актове към него;

гг) в буква „ж“ накрая се добавя „към него“;

дд) в буква „и“ думите „приложение IV на Директива 2007/46/ЕО“ се заменят с „приложение II на Регламент (ЕС) 2018/858“;

ее) създава се буква „м“:

„м) Регламент (ЕС) 2018/858, включително актовете за изпълнение и делегираните актове към него“;

е) създават се т. 74 и 75:

„74. „Аеродинамични елементи“ са елементи, монтирани в задната част на превозните средства или на съставите от пътни превозни средства от категории N2, N3, M2, M3, O3 и O4, които са проектирани за намаляване на аеродинамичното съпротивление на пътните превозни средства.

75. „Техническа информация“ е информацията, необходима за извършване на периодичните прегледи за проверка на техническата изправност на пътните превозни средства, съдържаща се в приложението на Регламент (ЕС) 2019/621 на Комисията от 17 април 2019 година относно техническата информация, необходима във връзка с проверката на техническата изправност на подлежащите на проверка елементи, относно използването на препоръчителните методи за проверка, както и за установяване на подробни правила относно формàта на данните и процедурите за достъп до относимата техническа информация (OB L 108, 23.04.2019 г.).“

2. В § 6б накрая се добавя „и чл. 3 от Регламент (ЕС) 2018/858“.

**Преходни и заключителни разпоредби**

**§ 28.** Техническата информация по чл. 147а, ал. 1 за превозните средства, регистрирани или пуснати в употреба от 20 май 2018 г. до влизането в сила на закона, се предоставя на Изпълнителна агенция „Автомобилна администрация“ в тримесечен срок от влизането му в сила.

**§ 29.** В Закона за автомобилните превози (обн. ДВ. бр. 82 от 1999 г., изм., бр. 11 и 45 от 2002 г., бр. 99 от 2003 г., бр. 70 от 2004 г., бр. 88, 92, 95, 102, 103 и 105 от 2005 г., бр. 30, 85, 92 и 102 от 2006 г., бр. 42, 80 и 109 от 2007 г., бр. 102 от 2008 г., бр. 93 от 2009 г., бр. 41 от 2010 г., бр. 17 от 2011 г., бр. 38, 50, 60, 99 и 103 от 2012 г., бр. 15, 23, 66 и 109 от 2013 г., бр. 11, 60, 98 и 107 от 2014 г., бр. 14, 60, 81 и 100 от 2015 г., бр. 32, 58 и 59 от 2016 г., бр. 9, 93 от 2017 г., бр. 62, 80 и 105 от 2018 г., бр. 60, 71 и 108 от 2020 г., бр. 21, 22 и 23 от 2021 г., Решение № 11 на Конституционния съд от 2021 г. – бр. 84 от 2021 г.) се правят следните изменения и допълнения:

1. В чл. 7а, ал. 2 запетаята след думите „минимална възраст“ се заличава и се добавя „и“, а думите „и за психологическа годност“ и „от този закон и чл. 152, ал. 1, т. 2 от Закона за движението по пътищата“ се заличават.

2. В чл. 24 се правят следните изменения и допълнения:

а) в ал. 2, изречение първо, след думите „съответната община“ запетаята и думите „и са психологически годни“ се заличават;

б) в ал. 3, т. 5 се заличава;

в) в ал. 5 се създава изречение второ:

„До изпит се допускат водачи, които са психологически годни по смисъла на чл. 152, ал. 1, т. 2 от Закона за движението по пътищата и отговарят на изискванията на ал. 3, т. 1-4“.

г) в ал. 7 цифрите „1 - 6“ се заменят с „1 - 4“.

**§ 30.** В Закона за изменение и допълнение на Закона за пътищата (обн., ДВ, бр. 80 от 2018 г.; изм., бр. 105 от 2018 г., бр. 60 от 2019 г., бр. 60 от 2020 г.) в § 33, т. 3 от Преходните и заключителните разпоредби думата „30-месечен“ се заменя с „90-месечен“.

**§ 31.** Разпоредбите на § 24, т. 1, т. 2, букви „а“-„в“, т. 3, букви „а“-„в“, т. 4, букви „б“ и „в“ и § 27, т. 1, буква „д“, влизат в сила от 6 юли 2022 г.

**§ 32.** Удостоверенията за определяне на технически служби, издадени съгласно Директива 2007/46/ЕО до влизането в сила на този закон, запазват действието си до 5 юли 2022 г.

**§ 33.** Заявленията за издаване на удостоверение за определяне на техническа служба, постъпили до влизането в сила на този закон, се разглеждат по досегашния ред, като в този случай валидността на издадените удостоверения за определяне на техническа служба се ограничава до 5 юли 2022 г.